Dragi prijatelji knjige,

podsjećamo vas na **Noć knjige**, manifestaciju koju organiziramo kako bismo potaknuli čitanje, promicali knjigu te javno govorili o njezinu položaju i vrijednosti u suvremenome društvu. Povod za to pružaju nam Svjetski dan knjige i autorskih prava (23. travnja) te Dan hrvatske knjige (22. travnja).Noć knjige 2020.održat će se u **četvrtak, 23. travnja.**

Programi i prodajne akcije koje planirate u Noći knjige 2020. mogu se prijaviti **do 27. ožujka** putem *online* [prijavnice](https://prijava.nocknjige.hr/loginx_kor.php?ret_link=%2F&type=notLogged). Nakon ovoga roka i dalje će biti moguće prijavljivati programe i akcije, no prijavljenima nakon 27. ožujka ne možemo garantirati da će na vrijeme dobiti promidžbene materijale niti da će njihov program biti predstavljen u programskoj knjižici.

Postojeći korisnici, svi koji su već sudjelovali u Noći knjige, svojemu računu pristupaju koristeći iste podatke za prijavu kao i prethodnih godina. Novi sudionici mogu se registrirati putem obrasca za registraciju, a potom prijaviti programe i akcije. Molimo vas da proučite [Upute za prijavu programa u Noći knjige 2020.](http://nocknjige.hr/tekstx.php?id=36&k=1,)

Osobito vas molimo da prilikom prijave programa budete jasni, precizni, maštoviti i poticajni.

U Noći knjige 2020. pozivamo vas da posebnu pozornost posvetite temi [**Knjige koje su mijenjale svijet**](https://nocknjige.hr/tekstx.php?id=45&k=1)**.** U svijetu zahvaćenom alarmantnim vijestima o klimatskim promjenama i posljedicama koje one imaju za čovjeka i ostala stvorenja na planeti, željeli smo istražiti kolika je snaga i utjecaj knjige kao pokretača mogućih promjena.

Pozivamo vas da redovito pratite aktivnosti na [internetskoj stranici](https://nocknjige.hr/tekstx.php?id=44&k=1) i [Facebook stranici](https://hr-hr.facebook.com/nocknjige.hr/) Noći knjige jer ćemo, kao i uvijek, pripremiti i mnoštvo drugih zanimljivosti i iznenađenja.

Organizatori Noći knjige su: Zajednica nakladnika i knjižara Hrvatske gospodarske komore, Nacionalna i sveučilišna knjižnica u Zagrebu, Knjižnice grada Zagreba, Hrvatska udruga školskih knjižničara, Udruga za zaštitu prava nakladnika – ZANA, Knjižni blok – Inicijativa za knjigu te portal za knjigu i kulturu Moderna vremena Info.

Za sva pitanja stojimo vam na raspolaganju!

Organizacijski odbor

Noć knjige 2020.

[www.nocknjige.hr](http://www.nocknjige.hr/)

Kontakt: dzvonarek@nsk.hr